सिनेमा आदमी, समाज आ सामाजिक वातावरण के बदल देले बा। ई वैचारिक क्रांति के एगो सशक्त माध्यम बनके उभरल बा। भारत में सिनेमा के शुरूआत स्व॰ श्री दादा साहेब फाल्के द्वारा सन् 1913 ई॰ में कइल गइल रहे। शुरुआत में खाली गूंगे फिल्म बने, धीरे-धीरे एमें आवाजो दियाए लागल आ रंगीनों हो गइल। सिनेमा के तकनीक आज बहुत जादा विकसित बा । फोटोग्राफी, स्पेशल इफ़ेक्ट, कहानी, पटकथा, संवाद, संगीत आ पार्श्वगायकी आदि हर क्षेत्र में एकरा तकनीकी में जबरदस्त बदलाव आइल बा।
सिनेमा आजकल नवका युग में मनोरंजन के सबसे लोकप्रिय साधन बा। विज्ञान के अद्भुत देन सिनेमा मुख्यतः दू तरह के होला एगो फीचर फिलिम (फूल लेंथ फ़िल्म) आ दोसर लघु फ़िल्म (शार्ट फ़िल्म)। सिनेमा के इतिहास में सबसे पुरान इतिहास लघु सिनेमा के ह। विश्व में सबसे पहिले बने आ प्रदर्शित होखे वाला सिनेमा लघु सिनेमे रहे। पूर्ण अवधि के सिनेमा बनल बाद में शुरू भइल। भारतो में सबसे पहिले लघु सिनेमा ही बनल आ देखावल गइल।
भारत के पहिला राष्ट्रपति डॉ. राजेंद्र प्रसाद जी के कहला पर 1963 में बॉलीवुड अभिनेता नासिर हुसैन के पहल से विश्वनाथ प्रसाद शाहाबादी द्वारा निर्मित आ कुंदन कुमार द्वारा निर्देशित पहिलका भोजपुरी फिल्म “गंगा मईया तोहे पियरी चढ़इबो” रिलीज भइल। एहिजा से भोजपुरी सिनेमा आपन रफ़्तार पकड़लक। ढ़हत-ढिमलात आज भोजपुरी सिनेमा बज़ार आ कमाई के मामले में भले बहुत आगे बढ़ गइल होखे बाकी अब एकर वीभत्स रूप देखे के मिलेला, अश्लीलता। भोजपुरी फिल्मन के अश्लीलता के पर्याय बन के गंदा नाला लेखा बासाये के पीछे कयगो कारण बा जवन अपने आप मे एगो गंभीर आ चिंता करे जोग विषय बा। आज ई एगो बड़ियार व्यवसाय के रूप ले चुकल बा आ व्यवसाय में नीमन-बेजाएँ कम आ मुनाफा पर ढ़ेर ध्यान देहल जाला। अइसन समय में जब पढ़ल-लिखल सभ्य भोजपुरिया धीरे-धीरे भोजपुरी सिनेमा से दूरी बना लेले बा तब दोबारा ओह वर्ग के भोजपुरी सिनेमा से जोड़े के एगो उम्मीद बा त ऊ बा लघु सिनेमा। हालांकि लघु सिनेमा के फीचर फ़िल्म से कवनो तुलना नइखे कइल जा सकत। दुनो रेल के समानांतर पटरी लेखा बा। फीचर फिल्म व्यावसायिक दृष्टि से बनावल जाला जबकि जादातर लघु फ़िल्म प्रयोगात्मक होला आ एकर ध्येय फ़िल्म फेस्टिवल तक जाए, दर्शक वर्ग के संदेश देवे आ फीचर फिल्म निर्माण के रास्ता पर आगे बढ़े के होला। अगर कोई ई सोचत होखे की ऊ कवनो भोजपुरी शार्ट फ़िल्म बना के भोजपुरी फीचर फिल्म में व्याप्त अश्लीलता पर प्रहार करत बा आ ओमे कवनो बदलाव ला दी, त उ सोरह आना गलत बा। लघु फ़िल्म एगो सकारात्मक प्रयोगे भर रह जाई। ना त फीचर फिल्म निर्माता पर एकर असर होई आ ना ओकर दर्शक वर्ग पर, हं कुछ लोग के जागरूक जरूर कर जाई। बस एतने भर उम्मीद के साथ लघु फ़िल्म के निर्माण होत रहे के चाहीं।
अगर भोजपुरी सिनेमा के इतिहास में छानल जाओ की पहिला लघु फ़िल्म कवन रहे, त जवन जानकारी मिल पावत बा ओकरा हिसाब से साल 2014 में पटना के मृणाल देव “गुंजा” के निर्माण कईले रहस। 2015 में दरभंगा इंटरनेशनल फ़िल्म फेस्टिवल में “गुंजा” खातिर मृणाल के बेस्ट स्क्रिप्ट राइटर आ संजना साह के बेस्ट एक्ट्रेस के इनाम मिलल रहे। ओही साल 62 वां राष्ट्रीय फ़िल्म फेस्टिवल में शार्ट मेंशन कैटेगरी में राष्ट्रीय पुरस्कार मिलल रहे। ओकरा बाद ‘टिकोला’, ‘पैमाना’, ‘ललका गुलाब’, ‘कोहबर’, ‘धियापुता’, ‘भोर’ आ ‘दोषी के’ इत्यादि के माध्यम से भोजपुरी सिनेमा में एगो बहुत सकारात्मक धारा बहे लागल। अभी हाले फिलहाल में पुरुआ के बैनर से एगो शॉर्ट फिल्म आइल ह “दहेज”। दहेज एगो अइसन कुरीति ह जेकरा के आजो बहुत लोग छोड़े के नइखे चाहत, जेकरा कारण रोज कहीं न कहीं कवनो ना कवनो बेटी के साथे अत्याचार होइये रहल बा। अपराध भईला के बादो एकरा पर रोक लगावल मुश्किले बा। लघु फ़िल्म दहेज में भी एही मुद्दा के देखावे के बन्हिया कोशिश भइल बा। भोजपुरी लघु फ़िल्म के यूट्यूब पर जेतना बन्हिया दर्शक मिल रहल बारें ओह हिसाब से कहल जा सकेला की अइसन फिल्मन के एगो दर्शकवर्ग तइयार हो चुकल बा बाकी अगर कच्चा-पक्का फ़िल्म दिहल जाई त जल्दिये बहुत दर्शक के मन अगुता जाई। एहीसे जब लघु फ़िल्म के एगो धारा बहिए चलल बा त अब जरूरत बा स्क्रिप्ट, कैमरा, साउंड, भाषा आ एडिटिंग जइसन हर बिन्दु पर छोट से छोट बात के ध्यान राखल जाओ आ कौनो फ़िल्म एतना परफेक्शन के साथ बने की फ़िल्म फेस्टिवल में भी भोजपुरी के एंट्री लऊके। जेतना लोग दहेज नइखे देखले ओह लोग खातिर लिंक दिहल जा रहल बा।
लव कांत सिंह ‘लव’
नई दिल्ली
(लेखक स्वतन्त्र टिप्पणीकार अवुरी साहित्यकार बानी। )
bho_Deva bho_Deva bho_Deva bho_Deva mai_Deva awa_Deva mai_Deva